**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2020-05-18 Nr. TAR-36

Posėdžio data 2020-05-12. Pradžia 13.00 val. (nuotoliniu būdu).

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Ligita Girskienė, Arvydas Cesiulis, Artūras Razbadauskas, Alina Velykienė, Jurij Šeršniov. Nedalyvauja Vaida Raugelė.

Savivaldybės administracijos darbuotojai A. Liesytė, R. Perminienė,

Kviestiniai asmenys - D. Stankaitienė, R. Milašienė, D. Daukantienė, V. Bakševičienė, R. Bratėnaitė-Vitkienė, G. Harner, A. Kontrimaitė, R. Girinskienė.

Dėl darbotvarkės.

K. Bagdonas siūlo komiteto nariams apsvarstyti VšĮ Paliatyvios pagalbos ir šeimos sveikatos centro prašymą.

DARBOTVARKĖ (patvirtinta bendru sutarimu):

1. VšĮ Paliatyvios pagalbos ir šeimos sveikatos centras prašymas. Pranešėjas K. Bagdonas.

2. Dėl pritarimo Klaipėdos miesto savivaldybės biudžetinių socialinių paslaugų įstaigų 2019 metų veiklos ataskaitoms. Pranešėja A. Liesytė.

1. SVARSTYTA. VšĮ Paliatyvios pagalbos ir šeimos sveikatos centro prašymas.

Pranešėjas – K. Bagdonas. Informuoja, kad yra gautas prašymas VšĮ Paliatyvios pagalbos ir šeimos sveikatos centro prašymas: „Norime informuoti, kad Teritorinė ligonių kasa apmoka tik 120 palaikomo gydymo ir slaugos dienų. Mūsų įstaigoje šiuo metu gydomi 29 COVID 19 infekuoti pacientai. Iš jų per artimiausias dienas 8 pacientams, o 10 -čiai per artimiausią mėnesį sueis 120 dienų terminas.

Prašome drauge ieškoti sprendimo, nes 2020.04.27 ekstremalių situacijos komisijos sprendimu COVID 19 infekuotus pacientus nuspręsta palikti mūsų įstaigoje, taip lokalizuojant COVID 19 židinį.

Vilnius miesto savivaldybės taryba dar 2017.02.01 patvirtino aprašą, kuriame numatyta, kad pasibaigus palaikomojo gydymo ir slaugos terminui ,už kurį moka teritorinė ligonių kasa, įstaigos gydytojų konsultacinei komisijai įvertinus paciento būklę , kaip tokią, kuriai reikalingas tęstinis gydymas, įstaiga teikia prašymą savivaldybės komisijai dėl iki 30 dienų apmokėjimo iš savivaldybės lėšų. Vilniaus miesto savivaldybė vien 2019 metais patenkino 129 tokius prašymus.

2020.04.27. Vilniaus miesto gyventojų slaugos ir globos reikalų komisija nusprendė kreiptis į Vilniaus miesto tarybą, kad valstybės lygio ekstremalios situacijos visose šalyje metu dėl naujojo Koronos viruso Covid 19 ar kitų pavojingų ar ypač pavojingų užkrečiamų ligų laikotarpiu apmokėjimą iš Vilniaus miesto savivaldybės biudžeto pratęsti iki 60 d. Sprendimą Vilniaus miesto savivaldybės taryba priims 2020.05.06.

Prašome įvertinti šią Vilniaus miesto gerąją praktiką ir inicijuoti šio klausimą svarstymą Klaipėdos miesto taryboje“.

L. Girskienė nemano, kad reikia skirti prašomą paramą įstaigai - direktorė nori lengviausiu būdu išsisukti iš susidariusios situacijos. L.Girskienė teigia, kad įstaiga turi ieškoti galimybių, kaip gydyti pacientus.

A. Razbadauskas sako, kad paslaugą teikia ne vien ši įstaiga, reikia žinoti lėšų poreikį. Išskirti vienos privačios įstaigos negalime.

A. Velykienė teigia nematanti teisinės galimybės paremti vieną įstaigą.

J. Šeršniov pritaria pasisakiusiems.

R. Perminienė abejoja, kad galime skirti lėšas šiai įstaigai.

K. Bagdonas sutinka, kad tai ne šios dienos klausimas ir įstaigos finansuoti negalime.

NUTARTA. Informacija išklausyta.

2. SVARSTYTA. Pritarimas Klaipėdos miesto savivaldybės biudžetinių socialinių paslaugų įstaigų 2019 metų veiklos ataskaitoms.

Pranešėja – A. Liesytė. Teigia, kad įstaigų vadovai pristatys ataskaitas už 2019 metus.

Ataskaitas apie 2019 metus pristato BĮ Klaipėdos miesto socialinės paramos centro direktorė D. Stankaitienė, BĮ Klaipėdos miesto nakvynės namų direktorė A. Kontrimaitė, BĮ Klaipėdos miesto socialinių paslaugų centro „Danė“ direktorė R. Girinskienė,BĮ Klaipėdos vaikų globos namų „Rytas“ direktorė R. Milašienė,BĮ Klaipėdos vaikų globos namų „Smiltelė“ direktorė V. Bakševičienė, BĮ Klaipėdos miesto šeimos ir vaiko gerovės centro direktorė R. Bratėnaitė-Vitkienė,BĮ Neįgaliųjų centro „Klaipėdos lakštutė“ direktorė D. Daukantienė,BĮ Klaipėdos miesto globos namų direktorius G. Harner pristato biudžetinių socialinių paslaugų įstaigų 2019 metų veiklos ataskaitas. Įstaigų vadovai informuoja apie įmonės darbą, išsako pagrindines problemas, atsako į komiteto narių klausimus.

K. Bagdonas mano, kad gal Tarybai reikėtų atkreipti dėmesį į pastato Dubysos g. 39 broko ištaisymą.

A. Velykienė siūlo BĮ Klaipėdos miesto nakvynės namų direktorei pakoreguoti organizacinę struktūrą, BĮ Klaipėdos miesto socialinių paslaugų centro „Danė“ direktorei siūlo į kitų metų ataskaitą įdėti įstaigos vertinimo rodiklius (apie paslaugų teikimą), prašo BĮ Klaipėdos vaikų globos namų „Rytas“ direktorės bendrauti su Savivaldybės administracija dėl Kalvos g. teritorijos pritaikymo gyvenamajai veiklai.

A. Velykienė teigia, kad BĮ Klaipėdos miesto globos namų ataskaitoje yra nereikalingų dalykų (nuo druskos dėjimo, sausainių ir kefyro iki higienos priemonių). Stebina, kad ataskaitoje yra aprašyti tie dalykai, kurie įeina į elementarų darbo organizavimą, įstaigos uždaviniuose parašyta tai, kas nesusiję su paslaugomis ir yra savaime suprantama. Siūlo vadovui pakoreguoti ataskaitą ir ją pateikti tinkamai. A. Velykienė teigia nepasitikinti įstaigos vadovu ir siūlo, pasibaigus karantinui, susipažinsi su vykdomais tyrimais ir nuvykti į įstaigą.

BĮ Klaipėdos miesto socialinės paramos centro ataskaitai pritarta bendru sutarimu.

BĮ Klaipėdos miesto nakvynės namų ataskaitai bendru sutarimu.

BĮ Klaipėdos miesto socialinių paslaugų centro „Danė“ ataskaitai bendru sutarimu.

1. Velykienė prašo fiksuoti balsavimą ir asmenis, dalyvaujančius posėdyje.

BĮ Klaipėdos vaikų globos namų „Rytas“ ataskaitai pritarta už-4 (K. Bagdonas, A. Velykienė, L. Girskienė, J. Šeršniov).

BĮ Klaipėdos vaikų globos namų „Smiltelė“ ataskaitai pritarta už-5 (K. Bagdonas, A. Velykienė, L. Girskienė, J. Šeršniov, A. Cesiulis).

BĮ Klaipėdos miesto šeimos ir vaiko gerovės centro pateiktai ataskaitai pritarta bendru sutarimu (už-6).

BĮ Neįgaliųjų centro „Klaipėdos lakštutė“ ataskaitai pritarta bendru sutarimu (už-5 (K. Bagdonas, A. Velykienė, A. Cesiulis, J. Šeršniov, A. Razbadauskas).

A. Cesiulis teigia, kad yra darbo grupės, atliekančios tarnybinį patikrinimą, pirmininkas, todėl nedalyvaus balsavime.

K. Bagdonas sako, kad taip pat nusišalins nuo balsavimo.

A. Velykienė mano, kad K. Bagdonas neturi pagrindo nusišalinti nuo balsavimo.

J. Šeršniov siūlo Tarybai pateikti BĮ Klaipėdos miesto globos namų ataskaitą be komiteto pritarimo.

BĮ Klaipėdos miesto globos namų ataskaitai nepritarta (už-0, susilaiko-2 (K. Bagdonas, A. Razbadauskas), prieš-3 (J. Šeršniov, A. Velykienė, L. Girskienė). A. Cesiulis balsavime nedalyvavo.

NUTARTA. Pritarti pateiktam sprendimo projektui su siūlymu - pakoreguoti BĮ Klaipėdos miesto globos namų ataskaitą ir ją pateikti Tarybai.

Posėdis baigėsi 15.20 val.

Posėdžio pirmininkas Kazys Bagdonas

Posėdžio sekretorė Lietutė Demidova